馮道，字可道，瀛州景城人也。事劉守光為參軍，守光敗，去事宦者張承業。承業監河東軍，以為巡官，以其文學薦之晉王，為河東節度掌書記。莊宗即位，拜戶部侍郎，充翰林學士。道為人，能自刻苦為儉約。當晉與梁夾河而軍，道居軍中，為一茅庵，不設床蓆，臥一束芻而已。所得俸祿，與僕廝同器飲食，意恬如也。諸將有掠得人之美女者以遺道，道不能卻，置之別室，訪其主而還之。其解學士居父喪於景城，遇歲饑，悉出所有以賙鄉里，而退耕於野，躬自負薪。有荒其田不耕者與力不能耕者，道夜往，潛為之耕。其人後來愧謝，道殊不以為德。服除，復召為翰林學士。行至汴州，遇趙在禮作亂，明宗自魏擁兵還，犯京師。孔循勸道少留以待，道曰：「吾奉詔赴闕，豈可自留！」乃疾趨至京師。莊宗遇弒，明宗即位，雅知道所為，問安重誨曰：「先帝時馮道何在？」重誨曰：「為學士也。」明宗曰： 「吾素知之，此真吾宰相也。」拜道端明殿學士，遷兵部侍郎。歲餘，拜中書侍郎、同中書門下平章事。